પુપ્રમુખસ્વામી મહારાજના દેહવિલયના સમાચાર વાયુવેગે ફેલાતા વિશ્વભરમાંથી ભાવિકોનો પ્રવાહ તેમના અંતિમ દર્શનાર્થે ઊમટી પડવાના પૂરા અંદાજ સાથે સંસ્થાના વરિષ્ઠ સંતોએ કોઈ પણ પ્રકારની અવ્યવસ્થા ના સર્જાય અને દરેકને દર્શનનો લાભ મળે તે માટે ખાસ વ્યવસ્થા ઊભી કરી હતી. પરિસરમાં ત્રણ ડૉમ ઊભા કરાયા હતા. જેમાં વચ્ચેના ડૉમમાં ખાસ કાચની કેબિનમાં પાલખીમાં પ્રમુખસ્વામીના દેહને સમાધિ અવસ્થામાં અંતિમ દર્શનાર્થે રખાયો હતો. જ્યારે એક ડૉમમાં પુરુષો અને બીજા ડૉમમાં મહિલાઓને પ્રવેશ અપાતો હતો. ક્યાંય કોઈ ધક્કામુક્કી ન થાય કે વ્યવસ્થા ખોરવાય નહીં તેનું ધ્યાન રાખવામાં આવતું હતું. હજ્જારો ભાવિકોનો પ્રવાહ બાપાનાં અંતિમ દર્શનાર્થે ઊમટી પડ્યો હતો અને કલાકો સુધી કતારમાં ઊભા રહેવા છતાં ક્યાંય કોઈ ઉચાટ જોવા મળ્યો ન હતો.